Lil Peep tar av i Norge etter sin død
Den amerikanske emo-rapperen Lil Peep var primært et kult- og undergrunnsfenomen før han døde 15. november, 21 år gammel. Bakgrunn: Lil Peep er død Det antatte overdosedødsfallet vakte oppsikt, og har gitt artistens musikk en oppmerksomhet han ikke var i nærheten av mens han fortsatt var i live. Gustav Åhr, som han egentlig het, slo seg primært opp via kanaler som Soundcloud og YouTube. Han rakk bare å gi ut ett ordinært album, «Come Over When You're Sober, Pt. 1», som ble sluppet nøyaktig tre måneder før Lil Peeps bortgang. Og det er denne platen som nå har gjort solide byks på de offisielle salgslistene.I Norge gikk den i helgen rett til 10. plass på VG-lista – Lil Peeps beste listeplassering noe sted noensinne. Interessen for unge rappere med en viss sjokkfaktor er i det hele tatt stor i Norge, fortsatt det eneste landet hvor XXXTentacion-albumet «17» har gått helt til topps. Lil Peep gjør det bra også i andre nordiske land, med 11. plass i Sverige og 15. plass i Finland. Platen går inn på 71. plass i Storbritannia, 82. i Tyskland og 168. i USA – lister den til nå ikke hadde vist seg på. Hva rapperens dødsårsak angår melder TMZ nå at politiet undersøker om piller Lil Peep skal ha tatt var tilsatt fentanyl, et sterkt opioid hvis misbruk er utbredt i USA, og blant annet medvirket til artistgiganten Prince' død i 2016.
Rapperens bortgang har gitt utslag på salgslistene.